種菜
作者：李復
朝代：宋

paragraphs: 同牆茅屋東，有地十畝餘。
蒿蓬雜毒草，壅闇惡木俱。
歲久人跡絕，亂穴狐虺居。
今晨杖藜出，顧步良躊躇。
默嗟咫尺間，荒穢侵吾廬。
散米飯羣僕，操具亟剪鋤。
攘剔先叢棘，斬伐多高樗。
乘濕束故急，積供爨我厨。
耕土如蒸麵，治畦將種蔬。
時雨近霑洽，膏脈涵如酥。
問鄰地所宜，嘉種願乞諸。
異有出戎夷，遠或傳蜀吳。
根移甘或辛，色剖玄或朱。
蕪菁飯之半，布藝廣數區。
牙甲助芬味，瑣細不可無。
霜降百物肅，禦冬必此須。
居貧寡營辦，親賓間招呼。
盤飧多造次，麤糲鮮毳腴。
收藏資舉筯，率野真腐儒。
澹薄味可久，萬錢非我圖。
樊遲請學圃，予今老爲模。
但媿公儀休，拔葵謝園夫。